ועדת העבודה, הרווחה והבריאות, כנסת 16, פרוטוקול מספר 406, 2005-05-16 11:15

שאול יהלום: שלום לכולם, אני מתכבד לפתוח את ישיבת ועדת העבודה, הרווחה והבריאות.

שאול יהלום: הנושא שלנו הוא הצעת חוק פרטית של חבר הכנסת רשף חן וחברת הכנסת מרינה סולודקין, ועוד חברי כנסת: הצעת חוק הבטחת הכנסה (תיקון מס' 24) (הכרה באפוטרופוס כהורה יחיד).

שאול יהלום: זוהי הצעה אחרי קריאה ראשונה.

שאול יהלום: בבקשה, עו"ד וסרמן תציג אותה בתמציתיות.

ג'ודי וסרמן: זהו תיקון לחוק הבטחת הכנסה, שמטרתו הייתה לאפשר לאפוטרופוס שהוא הורה יחיד לקבל גמלה בשיעור המוגדל שמקבל הורה יחיד שמחזיק ילד ביולוגי.

ג'ודי וסרמן: לפי המצב החוקי וההגדרות שבחוק הבטחת הכנסה, אפוטרופוס שהוא הורה יחיד – כלומר שאינו נשוי, גרוש, אלמן וכו' – מקבל גמלה שלא בשיעור של החד-הוריות, אלא בשיעור אחר, כי לא היה כלול בהגדרה.

שאול יהלום: הוא קיבל בשיעור גבוה יותר.

ג'ודי וסרמן: באחד המקרים זה יותר גבוה.

ג'ודי וסרמן: אני מניחה שהוא קיבל בשיעור של יחיד פלוס ילד.

כרמית נאור: לא, לא הכירו בילד.

רשף חן: בכלל לא התייחסו לילד.

ג'ודי וסרמן: היה צריך לתקן את העיוות.

ג'ודי וסרמן: הנוסח שאושר בקריאה ראשונה תיקן את הגדרת הורה יחיד, ובעצם כלל את אותו אפוטרופוס שהוא עצמו הורה יחיד והיה אפוטרופוס של ילד, על מנת לאפשר לו לקבל גמלה מוגדלת בשיעור של ההורה היחיד.

ג'ודי וסרמן: מונחת על השולחן הצעה של הממשלה, של המוסד לביטוח לאומי, משרד האוצר ומשרד המשפטים – כך אני מבינה – עם נוסח משופר.

ג'ודי וסרמן: בעצם כאן מתקנים לא את ההגדרה של הורה יחיד אלא את ההגדרה של ילד.

ג'ודי וסרמן: בכך מרחיבים, והולכים צעד קדימה מעבר למה שאושר בקריאה ראשונה.

ג'ודי וסרמן: ההצעה הזאת מאפשרת לא רק להורה יחיד שמחזיק כאפוטרופוס לקבל בשיעור של הורה יחיד פלוס ילד, אלא גם זוג אפוטרופוסים יוכלו לקבל בשיעור כזה.

שאול יהלום: כלומר, הגמלה היא ה"וואוצ'ר" של הילד, איפה שהוא נמצא.

ג'ודי וסרמן: בדיוק.

ג'ודי וסרמן: בכל הרכב משפחה שבו ההורים אפוטרופוסים של הילד הם יקבלו כאילו הם ההורים הביולוגיים – בין שמדובר במשפחה חד-הורית, בזוג, או כל הרכב אחר.

שאול יהלום: את רואה בזה בעיה?

ג'ודי וסרמן: לא.

ג'ודי וסרמן: זה מצוין.

שאול יהלום: יש למישהו הערות?

שאול יהלום: מישהו לא מסכים?

שאול יהלום: מישהו רוצה לתקן?

ג'ודי וסרמן: יש עוד עניין, בסעיף ב(3).

ג'ודי וסרמן: גם כאשר הילד עובר את גיל 18, האפוטרופוסים עדיין ייחשבו הורים של הילד, כל עוד הוא ילד בהגדרת סעיף 238: הילד משרת בצבא, בשירות לאומי וכו'.

ג'ודי וסרמן: גם אחרי גיל 18.

ג'ודי וסרמן: זאת המשמעות.

ג'ודי וסרמן: גם אם פורמלית הוא כבר לא אפוטרופוס, כי מגיל 18 לא צריך אפוטרופוס, עדיין הילד ייכלל בהגדרת ילד ויהיה זכאי לגמלה.

רשף חן: התוצאה היא אותה תוצאה?

ג'ודי וסרמן: זה הרבה יותר רחב.

רשף חן: בסדר גמור.

שאול יהלום: עוד מישהו רצה להעיר הערה.

שאול יהלום: לא.

שאול יהלום: אנחנו מאשרים את החוק לקריאה שנייה ושלישית.

שאול יהלום: תודה רבה.